b"\n_START_ARTICLE_\nBatalla de Cannes\n_START_SECTION_\nAntecedents\n_START_PARAGRAPH_\nAnn\xc3\xadbal havia passat l'hivern a Gerunium i en va sortir al comen\xc3\xa7ar la primavera del 216 aC en direcci\xc3\xb3 a Cannes, que era una ciutat que havia quedat destru\xc3\xafda l'any anterior per\xc3\xb2 de la que la ciutadella es conservava i els romans l'estaven utilitzant; els cartaginesos es van apoderar del lloc i de les provisions i subministraments romans emmagatzemats all\xc3\xad. Va ocupar la ciutadella i va establir el camp a la rodalia. Els generals romans van rebre ordre de buscar un enfrontament general i van seguir al cartagin\xc3\xa8s quedant ambdues forces no massa lluny; l'endem\xc3\xa0 Varr\xc3\xb3 va insistir a avan\xc3\xa7ar encara m\xc3\xa9s a prop i els romans van establir dos camps: un a prop del costat sud del riu Vergellus (on ja hi eren abans) i un amb poques forces al costat oposat (el riu era f\xc3\xa0cil de creuar)._NEWLINE_El dia de la batalla, Var va travessar el riu amb la part m\xc3\xa9s important del seu ex\xc3\xa8rcit. El van organitzar en dos blocs en l\xc3\xadnies tancades, el d'infanteria lleugera davant i el de la pesant darrere; a la dreta, a tocar del riu, la cavalleria romana, i a l'esquerra la cavalleria dels aliats._NEWLINE_Ann\xc3\xadbal va formar tamb\xc3\xa9 amb dues l\xc3\xadnies pel centre, formades per gals i ibers, apuntant al centre rom\xc3\xa0; els dos flancs els cobrien els soldats d'infanteria libis, a la dreta la cavalleria n\xc3\xbamida i a l'esquerra la cavalleria ibera i dels gals.\n_START_SECTION_\nDesenvolupament t\xc3\xa0ctic\n_START_PARAGRAPH_\nEls romans van iniciar l'atac i el centre cartagin\xc3\xa8s va cedir el terreny, per\xc3\xb2 les ales cartagineses es van mantenir fermes. En aquesta posici\xc3\xb3 van iniciar l'atac les cavalleries cartagineses; la n\xc3\xbamida va trobar resist\xc3\xa8ncia dels aliats romans, per\xc3\xb2 la cavalleria \xc3\xadbera i gal\xc2\xb7la va ser superior als seus rivals. Ann\xc3\xadbal va enviar la resta d'aquesta cavalleria a refor\xc3\xa7ar a la n\xc3\xbamida._NEWLINE_Les dues ales d'infanteria cartaginesa no podien ser enfonsades per les ales romanes, que finalment foren rebutjades cap al centre on els romans portaven avantatge per\xc3\xb2 havien avan\xc3\xa7at tant que es va acabar per formar una U en la que els romans van quedar envoltats pels cartaginesos. La cavalleria cartaginesa que va refor\xc3\xa7ar als n\xc3\xbamides va rebutjar la cavalleria dels aliats romans i llavors va comen\xc3\xa7ar el moviment sobre l'esquena de la infanteria romana. La cavalleria romana va retirar-se i les dos ales de la cavalleria cartaginesa van tenir el camp lliure per situar-se a l'esquena de l'infantaria romana i tancar el setge. La resta de la batalla fou l'eliminaci\xc3\xb3 de l'ex\xc3\xa8rcit rom\xc3\xa0. Uns cinquanta mil romans (setze legions) van morir a la batalla.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLluci Banci (Lucius Bantius) un militar rom\xc3\xa0 natural de Nola servia a l'ex\xc3\xa8rcit rom\xc3\xa0 a la batalla, on fou greument ferit i fet presoner per Ann\xc3\xadbal. Aquest el va tractar amablement i el va enviar a casa seva, i en agra\xc3\xafment Banci va voler rendir la ciutat de Nola als cartaginesos, per\xc3\xb2 finalment va tornar a la lleialtat als romans merc\xc3\xa8s a la prudent conducta de Marcel."